**“Кыргыз Республикасынын Өнөр жай, энергетика жана жер казынасын пайдалануу мамлекеттик комитетинин 2018-жылдын 24-апрелиндеги № 01–7/203 “Тоо-кендерди жер үстүндѳгү ыкма менен казып алуунун өндүрүштүк процесстеринин коопсуздук эрежелерин бекитүү тууралуу буйругуна өзгөртүүлөрдү киргизүү” тууралуу Кыргыз Республикасынын Жаратылыш ресурстары, экология жана техникалык көзөмөл министрлигинин буйругунун долбооруна**

**НЕГИЗДЕМЕ-МААЛЫМКАТ**

**1. Максаттары жана милдеттери:**

Кыргыз Республикасынын Жаратылыш ресурстары, экология жана техникалык көзөмөл министрлигинин (мындан ары - Министрлик) буйругунун бул долбоору Кыргыз Республикасынын 2016-жылдын 2-августундагы № 160 “Кооптуу өндүрүш объекттердин өнөр жай коопсуздугу жөнүндө” Мыйзамына өзгөртүүлөрдү жана толуктоолорду киргизүүнүн негизинде даярдалган. Өзгөртүүлөр Кыргыз Республикасынын Жогорку Кеңеши тарабынан 2022-жылдын 23-ноябрында кабыл алынган жана Кыргыз Республикасынын Президенти тарабынан 2023-жылдын 10-январында кол коюлган Кыргыз Республикасынын “Кооптуу өндүрүштүк объекттердин өнөр жай коопсуздугу жөнүндө” Кыргыз Республикасынын Мыйзамына өзгөртүүлөрдү киргизүү тууралуу” №2 Мыйзамы (мындан ары - Мыйзам) менен киргизилди.

Бул буйруктун долбоорунун максаттары жана милдеттери болуп Кыргыз Республикасынын Өнөр жай, энергетика жана жер казынасын пайдалануу мамлекеттик комитетинин 2018-жылдын 24-апрелиндеги № 01–7/203 “Тоо-кендерди жер үстүндѳгү ыкма менен казып алуунун өндүрүштүк процесстеринин коопсуздук эрежелерин” (мындан ары – Эрежелер) Кыргыз Республикасынын “Кооптуу өндүрүштүк объекттердин өнөр жай коопсуздугу жөнүндө” Мыйзамына шайкеш келтирүү максатында өзгөртүүлөрдү киргизүү эсептелет.

**2. Баяндоо бөлүгү**

Эрежелерге өзгөртүүлөрдү киргизүү долбоору тарабынан төмөндөкүлөр сунушталат:

– айлана-чөйрөгө терс таасирин жоюу жана тоо-кен ишканаларынын өндүрүшүнүн натыйжалуулугун жогорулатуу максатында Эрежелердин 36-пунктунан кум жана шагыл төгүлгөн жолдор жабышкак материалдар менен иштетилүүгө жатат деген талапты алып салуу;

– Эрежелердин 63-пунктунан экспертиза өткөрүү талабын алып салуу, себеби ачык тоо-кен иштеринин объектилеринин бортторунун жантаймасынын четки бурчтары илимий изилдөөлөрдүн маалыматтары боюнча аныкталып, алардын негизинде борттордун жана борттордун жантаймаларынын туруктуулугун баалоо жөнүндө жыйынтык берилет; бул жыйынтык Долбоорго киргизилет. Андан кийин долбоордук чечимдер милдеттүү өнөр жай коопсуздугу боюнча экспертизадан өтүүгө тийиш;

– кооптуу өндүрүштүк объектте колдонулуучу техникалык түзүлүштөрдү эксплуатацияга кабыл алууга жана өнөр жай коопсуздугуна экспертиза жүргүзүүгө тийиш болгон объекттердин тизмесинен чыгаруу. Мыйзамга ылайык, бул талап өнөр жай коопсуздугу боюнча экспертизадан өтүүчү объектилердин тизмесинен чыгарылган;

– Эрежелердин 97-пунктуна тоо-кен казып алуу ишканаларында көчмө оңдоо кызматтары жок болгон учурда тоо-кен, транспорттук жана куруучулук-жол машиналарында оң абалда болгон инструменттердин топтому болушу тууралуу талаптарды киргизүү. Ири ишканаларда оңдоо иштерин жеринде жүргүзө турган мобилдик оңдоо кызматтары бар;

– Эрежелердин 100-пунктун ушул пункттун ченемдери вахта мезгилинде айылдарда туруктуу жашаган, кирүү алдында алкоголдук жана баңги заттарга мас болуу боюнча текшерүүдөн өтүүгө тийиш болгон шартта жана алкоголдук жана баңги заттарды алып кирүүгө тыюу салынган стратегиялык объекттердин кызматкерлерине жайылтылбайт деген талап менен толуктоо. Көрсөтүлгөн текшерүүлөр алкоголдук жана баңги заттарды алып кирүүгө тыюу жана көзөмөл салынган вахталык лагерге кирүү алдында жүргүзүлүүгө тийиш;

– 10-пунктту «эгерде бул завод-өндүрүүчүнүн сунуштарына карама-каршы келбесе» деген сөздөр менен толуктоо. Тоо-кен ишканаларынын өндүрүшүнүн натыйжалуулугун жогорулатуу, өндүрүштүн негизсиз чыгымдарын жоюу жана айдоочулардын коопсуздугун камсыз кылуу үчүн өндүрүүчүнүн сунуштарын аткаруу зарыл;

– Эрежелердин 150-пунктун тоо-кен транспорттук жабдуулар линияга чыгаардын алдында, көчмө күйүүчү май ташуучу автоцистерналар жана оңдоо кызматтары жок болгон учурларда, күйүүчү майдын керектүү өлчөмдөгү кору жана завод-өндүрүүчү тарабынан каралган инструменттердин топтому болушу керек деген талап менен толуктоо. Ошондой эле, Эрежелердеги "машиналар коюлуучу жерде кыймылдаткычтарды от алдыруу үчүн буу менен жылытылган стационардык пункттар менен камсыз болушу керек" деген сөздөр "стационардык же көчмө жылытуу жана кыймылдаткычтарды ишке киргизүү пункттары менен камсыз болушу керек " деген сөздөрдү алмаштыруу, себеби тоо-кен жабдуулардын бөлүгү иш ордунда калат (экскаватор, бульдозерлер ж.б.).

– Эрежелердин 197-пунтктунан өзгөрүлмө ток аркылуу ширетүүчү орнотмолордун кур жүрүмдү автоматтык түрдө өчүрүүчү же аны 0,5 секунддан ашпаган убакыт кармоо менен 12В чейин чектөөчү түзүлүштөрү болушу керек деген талапты алып салуу, анткени бул талаптар ширетүү иштери боюнча Эрежелерде каралган талаптарды кайталайт.

**3. Болушу мүмкүн болгон социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору:**

Бул буйруктун долбоорун кабыл алуу терс социалдык, экономикалык, укуктук, укук коргоочулук, гендердик, экологиялык же коррупциялык кесепеттерге алып келбейт.

**4. Коомдук талкуунун жыйынтыктары жөнүндө маалымат:**

Бул буйруктун долбоору “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, 2024-жылдын 18-ноябрында Кыргыз Республикасынын Жаратылыш ресурстар, экология жана техникалык көзөмөл министрлигинин расмий сайтына, жана коомдук талкуудан өтүү үчүн 2023-жылдын 18-майында Кыргыз Республикасынын ченемдик укуктук актыларынын долбоорлорун коомдук талкуулоонун Бирдиктүү порталында жайгаштырылган.

**5. Долбоордун мыйзамдарга шайкештигин талдоо:**

Сунушталып жаткан буйруктун долбоору Кыргыз Республикасынын колдонуудагы мыйзамдарына каршы келбейт.

**6. Каржылоо зарылдыгы жөнүндө маалымат:**

Бул буйруктун долбоорун кабыл алуу республикалык бюджеттен кошумча финансылык чыгымдарга алып келбейт.

**7. Регулятивдик таасирди талдоо жөнүндө маалымат:**

Бул буйруктун долбоору кооптуу өндүрүш объекттерине карата колдонуудагы ишкердиктүүлүктү мамлекеттик жөнгө салуунун таасирин жогорулатууга багытталбагандыгын эске алуу менен, Кыргыз Республикасынын Министрлер Кабинети тарабынан бекитилген ченемдик укуктук актылардын ишкердиктүүлүктү жөнгө салуучу таасирин талдоо Методикасына ылайык жөнгө салуучу таасирин талдоо жүргүзүүгө талап кылынбайт.

**Министр М.А. Машиев**